ПРЕДШКОЛСКА УСТАНОВА “НАША РАДОСТ“ КРУПАЊ
П Р А В И Л Н И К

О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ ДЕЦЕ ЗА ВРЕМЕ ОСТВАРИВАЊА ВАСПИТНО ОБРАЗОВНОГ РАДА И ДРУГИХ АКТИВНОСТИ КОЈЕ ОРГАНИЗУЈЕ УСТАНОВА

Крупањ,  2012.године

На основу члана 41.,42. и 57. став 1. тачка 1) Закона о основама система образовања и васпитања ( “Сл. Гласник РС”, број 72/09) и члана 30 став 1. тачка 1) Статута Предшколске установе, Управни одбор Предшколске установе “НАША РАДОСТ“ КРУПАЊ
на седници одржаној 12..6.2012.године донео је
ПРАВИЛНИК О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ ДЕЦЕ ЗА ВРЕМЕ ОСТВАРИВАЊА ВАСПИТНО ОБРАЗОВНОГ РАДА И ДРУГИХ АКТИВНОСТИ КОЈЕ ОРГАНИЗУЈЕ УСТАНОВА

I. ОСНОВНЕ ОДРЕДБЕ

Члан 1.

Правилником о мерама, начину и поступку заштите и безбедности деце за време боравка у Установи и за време извођења свих активности које организује Установа ( у даљем тексту: Правилник) прописују се мере, начин и поступак заштите деце ПРЕДШКОЛСКЕ УСТАНОВЕ “НАША РАДОСТ“ КРУПАЊ ( у даљем тексту: Установа) и начин њиховог спровођења.

Заштита и безбедност деце обезбеђује се у складу с ближим условима, облицима, мерама, начину, поступку и смерницама за заштиту и безбедност деце, које прописује министар просвете.

Члан 2.

Деца имају право на заштиту и безбедност према одредбама Правилника:

1) у згради и дворишту Установе

2) на путу између куће и Установе

3) ван зграде и дворишта – за време остваривања васпитно образовног рада или других активности које организује Установа.

Члан 3.

Деца имају право на заштиту и безбедност од:

1) поступака других лица,

2) болести и повреда,

3) пожара, поплаве, елементарних непогода и других природних појава које могу угрозити безбедност.

Члан 4.

Одредбе Правилника дужни су да поштују директор Установе ( у даљем тексту: директор) и сви запослени у Установи (у даљем тексту :запослени), деца, родитељи, старатељи (у даљем тексту: родитељ) и трећа лица када се налазе у згради или дворишту Установе или на другом месту на којем се остварује васпитно образовни рад или друга активност у организацији Установе.
Члан 5.

Запослени и родитељи дужни су да директору или другом овлашћеном лицу пријаве сваку појаву за коју посумљају да би могла да угрози заштиту и безбедност деце.
Члан 6.

Посебна обавеза директора је да повремено, проверава да ли се спроводе мере за остваривање заштите и безбедности деце.

Члан 7.

Ради спровођења мера утврђених Правилником, Установа сарађује са државним органима, органима општине Крупањ и другим субјектима с којима је таква сарадња потребна.

Члан 8.

На материју коју уређује Правилник примењују се и одредбе других општих аката Установе чија је примена важна за остваривање зажтите и безбедности деце.
Члан 9.

На остваривање заштите и безбедности деце у издвојеним одељењима Установе сходно се примењују одредбе Правилника и одредбе других општих аката Установе чија је примена важна за ту материју.

II. ЗАШТИТА И БЕЗБЕДНОСТ У УСТАНОВИ И ДВОРИШТУ УСТАНОВЕ
1.Заштита и безбедност од поступка других лица

Члан 10.

Заштита и безбедност деце од поступака других лица обухвата:

1) заштита и безбедност од дискриминације;

2) заштита и безбедност од насиља, злостављања и занемаривања.

Члан 11.

Остваривање овог вида заштите и безбедности деце служе поштовање одредаба Правила понашања у Установи и активности стручног тима за заштиту од дискриминације, насиља, злостављања и занемаривања.

Члан 12.
Проверу безбедног стања просторија Установе врши домар и о томе обавештава директора.

2. Заштита и безбедност од болести и повреда

Члан 13.

Ради остваривања заштите и безбедности деце од болести и повреда, Установа:

1) води бригу о уредности и чистоћи просторија и дворишта;

2) води бригу о обављању прописаних лекарских прегледа запослених и деце;

3) поступа по мерама надлежних органа донете по прописима у области здравства;

4) према својим могућностима обезбеђује коришћење намештаја, дидактичких средстсва који су безбедни за употребу и одговарају психофизичким својствима деце;
5) према својим могућностима примењује стандарде и нормативе који се односе на простор, број деце у групи и друге услове за обављање делатности;

6) предузима мере у случају здравствених промена код деце и о томе обавештава родитеље;
7) родитеља детета чије здравствено стање, према процени васпитача, директора или стручног сарадника, може представљати опасност за другу децу и запослене, обавезује да такво дете одведе на одговарајући преглед и забрањује му долазак док надлежни лекар не потврди да опасност не постоји.
Члан 14.

Дете чије здравствено стање, према налазу надлежног лекара, представља опасност за осталу децу и запослена лица, родитељи не смеју слати у Установу нити на друге активности које организује Установа.

3. Заштита и безбедност од пожара, поплаве, електричне струје, удара грома и других опасних појава

Члан 15.

Ради остваривања заштите и безбедности деце од пожара, Установа је обавезна да се придржава Закона о заштити од пожара, пратећих прописа и свог општег акта о тој материји.
Члан 16.

Ради остваривања заштите и безбедности од поплаве или изливања фекалија, домар проверава исправност водоводних и канализационих инсталација и предузима мере у случају уочених промена које могу угрозити безбедност.
Сви запослени обавезни су да без одлагања обавесте домара или директора о уоченим променама на водоводним или канализационим инсталацијама, које могу угрозити безбедност.
Члан 17.

Ради остваривања заштите и безбедности од електричне струје, домар проверава исправност електричних инсталација и предузима потребне мере у случају уочених промена које могу угрозити безбедност.

Сви запослени обавезни су да без одлагања обавесте домара или директора о уоченим променама на електричним инсталацијама, које могу угрозити безбедност.

Члан 18.

Уређаји, други предмети и материје који се користе у процесу васпитно образовног рада, средства за одржавање хигијене или неке друге хемикалије  морају се држати ван домашаја деце.

Члан 19.

Ради остваривања заштите и безбедности од удара грома, Установа редовно проверава исправност громобранских инсталација, у складу са прописима у тој материји.

Сви запослени обавезни су да без одлагања обавесте домара или директора о уоченим променама на громобранској инсталацији, које могу довести у питање њихово функционисање.

Поред спровођења мера из ст.1. и 2. овог члана, Установа је обавезна да за време грмљавине обезбеди да деца буду у згради Установе.

III. ЗАШТИТА И БЕЗБЕДНОСТ НА ПУТУ ИЗМЕЂУ КУЋЕ И УСТАНОВЕ

Члан 20.

Директор и запослени прате стање саобраћајне сигнализације на прилазима Установе.

Сваки запослени обавезан је да о уоченим недостацима на саобраћајној сигнализацији обавести директора, који ће ради решавања проблема ступити у контакт с надлежним органима.

Члан 21.

Установа пред надлежним органима покреће иницијативу ради побољшања безбедности у саобраћају на прилазима Установи (постављање «лежећег полицајца», постављање знака ограничење брзине и др.)
Члан 22.

Поред активности усмерених на побољшање безбедности у саобраћају, у вези са заштитом и безбедношћу деце на путу од куће до Установе и обратно, директор и васпитачи:

1) на почетку школске године траже писану изјаву родитеља да дете може само да долази у Установу (предшколску групу);
2) о сваком небезбедном понашању детета обавештавају родитеља.

IV. ЗАШТИТА И БЕЗБЕДНОСТ ВАН ЗГРАДЕ УСТАНОВЕ И ВАН ДВОРИШТА УСТАНОВЕ, ЗА ВРЕМЕ ВАСПИТНО – ОБРАЗОВНОГ РАДА И АКТИВНОСТИ КОЈЕ ОРГАНИЗУЈЕ УСТАНОВА

Члан 23.

На остваривање заштите и безбедности деце за време боравка на излету, ескурзији или организованом зимовању или летовању, као и за време извођења неке друге активности ван зграде или дворишта Установе, примењују се основне одредбе Правилника, а сходно се примењују његове одредбе о остваривању заштите и безбедности деце у згради и дворишту Установе.

Поред одредаба из става 1. овог члана, на остваривање заштите и безбедности деце ван зграде и дворишта Установе, примењују се и одредбе члана 24. Правилника.
Заштита и безбедност деце за време извођења излета, ескурзије, зимовања или летовања

Члан 24.

Приликом избора понуђача за извођење излета, ескурзије, зимовања или летовања и сличних активности с децом, Установа ће посебну пажњу посветити његовој оспособљености за остваривање заштите и безбедности деце за време активности која се организује.

Оспособљеност понуђача за остваривање заштите и безбедности деце односи се на:
1) поседовање одговарајуће лиценце за рад;

2) кадровску и техничку опремљеност за организовање путовања деце;

3) кадровску и техничку опремљеност за остваривање заштите и безбедности деце у објекту у којем су смештени  (физичко и техничко обезбеђење објекта, обезбеђена медицинска помоћ и др.)

4) квалитет исхране

5) прецизно и потпуно уговором дефинисане обавезе и одговорности организације у вези са остваривањем заштите и безбедности деце.

V. ЗАВРШНЕ ОДРЕДБЕ

Члан 25.

Даном ступања на снагу Правилника престаје да важи Правилник о мерама, начину и поступку жаштите и безбедности деце ПРЕДШКОЛСКЕ УСТАНОВЕ “НАША РАДОСТ“ КРУПАЊ  заведен под бројем 202/2003, од 26.09.2003. године.
Члан 26.
Правилник ступа на снагу осмог дана од дана објављивања на огласној табли.

                                                                         Председник Управног одбора

                                                                     ____________________________
                                                                               Снежана Недељковић
Правилник је заведен под деловодним бројем 306-1, од 27.6.2012.године, објављен је на огласној табли Установе дана 28.6. 2012. године, а ступио на снагу дана  10.7.2012. године.
